ไทยพาณิชย์รุกฟินเทคสหรัฐ
ไทยพาณิชย์ ลงทุนกองทุนพัฒนาฟินเทคชั้นนำของสหรัฐ หวังเป็นเรดาร์หาโอกาสใหม่ใช้พัฒนาบริการ
20 ม.ค. 2560

ไทยพาณิชย์ ลงทุนกองทุนพัฒนาฟินเทคชั้นนำของสหรัฐ หวังเป็นเรดาร์หาโอกาสใหม่ใช้พัฒนาบริการ
นายธนา เธียรอัจฉริยะ  ประธานกรรมการบริหาร บริษัท ดิจิทัล เวนเจอร์ส เปิดเผยว่า บริษัท ดิจิทัล เวนเจอร์ส บริษัทในเครือด้านการพัฒนาฟินเทคและการลงทุน ได้เข้าลงทุนในไนกา ฟันด์ II (Nyca Fund II) ซึ่งเป็นกองทุนพัฒนาฟินเทคชั้นนำของสหรัฐที่มีชื่อเสียงและมีเครือข่ายที่แข็งแกร่งทั้งในซิลิคอนแวลลี่ย์และวอลสตรีท 
ทั้งนี้ ธนาคารไทยพาณิชย์จะเป็น 1 ใน 10 สถาบันการเงิน (Limited Partner) ของไนกา ฟันด์ II  ซึ่งจะทำให้ธนาคารไทยพาณิชย์มีโอกาสเข้าถึงบริษัทพัฒนาฟินเทคในสหรัฐมากยิ่งขึ้น โดยเฉพาะกลุ่มสตาร์ทอัพในระยะเริ่มต้น ถือเป็นก้าวสำคัญของธนาคารในการขยายเครือข่ายที่จะสรรหาและคัดสรรฟินเทคที่มีศักยภาพในสหรัฐ ที่เป็นตลาดใหญ่ของโลก มีมูลค่าการลงทุนปีละประมาณ 1.3 หมื่นล้านเหรียญสหรัฐ
นอกจากนี้ สหรัฐยังเป็นแหล่งรวมการสร้างสรรค์นวัตกรรม ซึ่งไนกาเป็นบริษัทที่มีจุดแข็งทางด้านความสัมพันธ์กับบริษัทในกลุ่มบริการทางการเงินและเทคโนโลยี ซึ่งทำให้ธนาคารไทยพาณิชย์มีโอกาสได้ศึกษาการนำเทคโนโลยีทางด้านการเงินมาใช้จริงในองค์กรต่างๆ ของธนาคาร
“ไนกาจะสามารถทำหน้าที่เป็นเสมือนเรดาร์ที่จะคอยหาโอกาสใหม่ๆ ให้กับธนาคารในตลาดสหรัฐ เชื่อว่าความร่วมมือในครั้งนี้จะช่วยสร้างโอไไกาสใหม่ๆ ให้กับธนาคารไทยพาณิชย์ในการพัฒนาผลิตภัณฑ์ทางการเงินให้กับลูกค้าในอนาคตอันใกล้ ขณะเดียวกันจะทำให้เราได้รับความรู้ที่เกี่ยวข้องกับเทคโนโลยีทางการเงินอีกด้วย” นายธนา กล่าว
สำหรับ ไนกา พาร์ทเนอร์ส เป็นบริษัท เวนเจอร์แคปปิคอล และที่ปรึกษาทางธุรกิจที่เน้นการนำนวัตกรรมด้านบริการทางการเงินมาสู่ระบบการเงินของโลก มีประสบการณ์มากมายและมีเครือข่ายทั้งด้านการเงินและเทคโนโลยี ทำให้บริษัทมีข้อมูลเชิงลึกและมีเครื่องมือที่จะช่วยให้ผู้ประกอบการพัฒนาระบบการชำระเงิน รูปแบบของเครดิตสกอร์ การให้คำแนะนำเกี่ยวกับอุปกรณ์ดิจิทัล และโครงสร้างพื้นฐานด้านการเงิน โดยมีเป้าหมายในการลงทุนประมาณ 25 ล้านเหรียญสหรัฐ/ปี ในบริษัทที่เน้นการสร้างสรรค์นวัตกรรมด้านฟินเทคและการชำระเงิน